Palestiinalaisjärjestö PLO kiristi vuonna 1990 Suomea ja uhkasi kostaa terrori-iskulla, ellei Suomi suostu antamaan rahaa PLO:lle.

PLO vaati Suomelta suojelurahaa neuvostojuutalaisten kuljetuslennoista Israeliin.

Finnair pelkäsi kostoiskua ja terroriaaltoa Helsinki-Vantaan lentoasemalle.

PLO jätti uhkavaatimuksensa Suomen sotilastiedustelun palveluksessa olleelle upseerille.

Suomen sotilastiedustelun upseeri kirjoitti tuoreeltaan PLO:n välikäden tavattuaan palestiinalaisjärjestön uhkavaatimuksesta. Raportin mukaan PLO painosti Suomea julkisuudelta salassa tapahtuviin neuvotteluihin tai muussa tapauksessa Suomi ottaisi ison riskin.

PLO:n mafiatyylinen uhkaus on toistaiseksi ainoa Suomeen kohdistunut konkreettinen väkivaltauhkaus sotien jälkeen, kertoo kertoo IL-plus –palvelussa tänään julkaistu selvitys. Uhkauksen sisällöstä ei ole tätä ennen kerrottu.

PLO jätti uhkavaatimuksensa 9. heinäkuuta 1990 Suomen sotilastiedustelun palveluksessa olleelle ylempiarvoiselle upseerille. Uhkavaatimus oli osoitettu Suomen hallitukselle.

PLO:ta edustanut arabitaustainen välikäsi ilmoitti kahdenkeskisessä tapaamisessa Suomen tiedustelu-upseerille, että PLO :n johdossa oli tehty päätös ”antaa Suomelle opetus”, mikä tarkoittaisi terrori-iskua Suomea tai suomalaisia vastaan.

Välikäsi selitti, että Suomi välttyisi PLO:n kostoiskulta, jos Suomi esimerkiksi maksaisi PLO:lle suojelurahaa. Vaihtoehtoisesti Suomi voisi tehdä poliittisia palveluksia PLO:lle.

Kytki juutalaislentoihin

PLO kytki uhkauksensa ajankohtaiseen tilanteeseen. Suomen hallitus oli muutama päivä aikaisemmin päättänyt sallia Neuvostoliitosta Israeliin muuttavien juutalaissiirtolaisten kauttakuljetukset Leningradista Lappeenrannan lentoasemalle ja sieltä edelleen Tel Aviviin israelilaisen lentoyhtiön El Alin koneilla.

PLO oli julkisesti arvostellut kauttakuljetukset sallivaa Suomen hallituksen päätöstä sillä verukkeella, että Israel saattaa asuttaa muuttajat miehitetyille palestiinalaisalueille.

Uhkavaatimuksen jättäessään PLO kuitenkin teki selväksi, että julkiselle sanalle oli syötetty puhdas tekosyy.

PLO ehdotti Suomelle julkisuudelta salassa pidettäviä kahdenkeskisiä neuvotteluja, joissa osapuolet sopisivat siitä, miten Suomi maksaa PLO:lle juutalaiskuljetuksista ja välttyy samalla PLO:n väkivaltaiselta kostolta.

Raadollinen ehdotus

PLO:lla oli raadollinen ehdotus. Välikäsi kertoi tiedustelu-upseerille esimerkkejä siitä, kuinka PLO oli vastaavissa tapauksissa ratkaissut asiat toisten valtioiden kanssa.

Välikäden mukaan Unkari oli saanut PLO:lta luvan hoitaa rajoitetusti juutalaisten kuljetuksia, koska Unkari oli aiemmin tarjonnut turvapaikan aikansa tunnetuimmalle terroristille Carlosille eli venezuelalaissyntyiselle Ilich Ramírez Sánchezille.

Romanian kanssa PLO taas oli tehnyt diilin siitä, että jokaisesta juutalaisesta ”oli kilahtanut kolikoita” PLO:n pankkitilille. Näin kirjoitti suomalainen tiedustelu-upseeri tuoreeltaan tapaamisen jälkeen pääesikunnalle laatimassaan salaisessa raportissa.

Suomi suuttui

Uhkavaatimus toimitettiin salamannopeasti Suomen poliittiselle johdolle ja Suojelupoliisille. Sen saivat tasavallan presidentti Mauno Koivisto, pääministeri Harri Holkeri ja ulkoministeri Pertti Paasio. Kaikki vaikenivat visusti julkisuudessa, mutta pinnan alla kuohui.

Uhkavaatimus suututti tavattomasti Suomen johtajia. Vain puolitoista vuotta aikaisemmin Suomen hallitus oli kutsunut PLO johtajan Jasser Arafatin Suomeen. Vierailu oli toteutunut tammikuussa 1989 ja Arafat oli saanut tavata Suomen koko poliittisen kerman.

Suojelupoliisi otti luokalle PLO:n Helsingin-toimiston pomon, joka luultavasti hätävaleena lupasi tapattaa uhkaajan.

Finnair pelkäsi joutuvansa terroristien kostoiskun kohteeksi. Joulukuussa 1990 Finnair vaati maan hallitusta lopettamaan juutalaiskuljetukset Suomen kautta kokonaisuudessaan.

El Al oli lennättänyt neuvostojuutalaisia tilausmatkalennoillaan Helsinki-Vantaan lentoasemalta. Muuttajat lensivät suomalaismatkailijoiden seassa kanssamatkustajina. Finnair väitti, että Israel käyttää suomalaisia lomaturisteja juutalaismuuttajien suojakilpinä.

Finnair painosti maan hallitusta suojaamaan lentoaseman ”mahdolliselta terroriaallolta”.

Valtava muuttoaalto

Pian tämän jälkeen Suomi keskeytti kauttakuljetukset. Suomi salli kuljetukset uudelleen vasta kolme kuukautta myöhemmin. Tämä tapahtui sen jälkeen, kun muun muassa Yhdysvallat oli vaatinut kuljetusten jatkamista.

Juutalaisten lennättäminen Helsinki-Vantaalta jatkui lopulta noin kymmenen vuotta ilman, että asiaan kiinnitettiin juuri mitään huomiota.

Helsingin juutalaisen seurakunnan eläkkeellä olevan hallintojohtajan Dan Kantorin mukaan Suomen kautta Israeliin kulki ennätysmäärä, noin 25 000 entistä neuvostoliittolaista.

Lue lisää aiheesta IL Plussasta.